b'\n_START_ARTICLE_\nMika Luoto (keilaaja)\n_START_PARAGRAPH_\nMika Luoto (s. 8. hein\xc3\xa4kuuta 1969 Hyvink\xc3\xa4\xc3\xa4) on suomalainen keilaaja. H\xc3\xa4nen uransa huippuhetki oli vuoden 2001 EM-kilpailuissa, joissa h\xc3\xa4n voitti nelj\xc3\xa4 Euroopan-mestaruutta. Vuonna 2002 h\xc3\xa4n voitti henkil\xc3\xb6kohtaisen maailmancupin ja vuonna 2003 singlen maailmanmestaruuden. Seuratasolla Luoto on edustanut hyvink\xc3\xa4\xc3\xa4l\xc3\xa4isseuroja Hookers ja Pinjets sek\xc3\xa4 helsinkil\xc3\xa4ist\xc3\xa4 Ballmastersia ja lohjalaista R\xc3\xa4nnimestareita (R\xc3\xa4Me)._NEWLINE_Luoto kuului vuonna 2000 Euroopan cupin voittaneeseen Suomen joukkueeseen. Vuoden 2001 EM-kilpailuissa Tanskan Aalborgissa h\xc3\xa4n voitti kultaa singless\xc3\xa4, All Events -kilpailussa, parikilpailussa Kimmo Lehtosen kanssa sek\xc3\xa4 triokilpailussa Lehtosen ja Sami Konsterin kanssa. Joukkuekilpailussa h\xc3\xa4n sai pronssia. Joukkueiden Euroopan-cupissa 2002 Luoto oli kolmanneksi sijoittuneessa Suomen joukkueessa. My\xc3\xb6hemmin samana vuonna Riiassa Luoto voitti henkil\xc3\xb6kohtaisen maailmancupin. Loppuottelussa h\xc3\xa4n voitti Singaporen Remy Ongin 2\xe2\x80\x930 (224\xe2\x80\x93165, 202\xe2\x80\x93183). Vuoden 2003 MM-kilpailuissa Kuala Lumpurissa Luoto voitti singlen maailmanmestaruuden._NEWLINE_Luoto voitti SM-kultaa joukkuekilpailussa 1998, 2000, 2003 ja 2005 sek\xc3\xa4 parikilpailussa 2003 ja 2005. Henkil\xc3\xb6kohtaisessa SM-kilpailussa h\xc3\xa4n sijoittui parhaimmillaan pronssille vuonna 2000. SM-liigamestarijoukkueeseen h\xc3\xa4n kuului vuosina 1998, 1999 ja 2002._NEWLINE_Urheilutoimittajain Liitto valitsi Luodon vuoden parhaaksi suomalaiskeilaajaksi 2002 ja 2003.'